b'\n_START_ARTICLE_\nLueforgyldning\n_START_PARAGRAPH_\nLueforgyldning er den \xc3\xa6ldst kendte forgyldningsmetode, som blandt andet anvendes p\xc3\xa5 dansk kirkes\xc3\xb8lv. Den giver en smuk sart guldoverflade p\xc3\xa5 s\xc3\xb8lvet.\n_START_SECTION_\nHistorisk\n_START_PARAGRAPH_\nGrunden til, at man v\xc3\xa9d, at lueforgyldning er den \xc3\xa6ldst kendte metode, er, at der ved lueforgyldning altid vil v\xc3\xa6re en rest af kviks\xc3\xb8lv i forgyldningen, og at metoden derved kan genkendes._NEWLINE_P\xc3\xa5 grund af kviks\xc3\xb8lvdampene kunne en forgylder altid kendes p\xc3\xa5 symptomerne p\xc3\xa5 en kviks\xc3\xb8lvforgiftning og p\xc3\xa5 den hjerneskade, som kviks\xc3\xb8lvdampene giver. (Kunne dog forveksles med en hattemager, der ofte led af de samme sygdomme.)_NEWLINE_Til store forgyldningsarbejder fik livstidsfanger tilbuddet om at arbejde som forgyldere, da det ellers var sv\xc3\xa6rt at rekruttere det antal forgyldere, som opgaven kr\xc3\xa6vede._NEWLINE__NEWLINE_         ADVARSEL: Kviks\xc3\xb8lv er meget giftigt, og is\xc3\xa6r kviks\xc3\xb8lvdampe er farlige og giver_NEWLINE_         alvorlige hjerneskader selv ved begr\xc3\xa6nset eksponering!_NEWLINE_         Alle omr\xc3\xa5der, der uds\xc3\xa6ttes for kviks\xc3\xb8lvdampe, forurenes permanent.\n_START_SECTION_\nProcessen\n_START_PARAGRAPH_\nForgyldningen udf\xc3\xb8res ved, at en pasta (amalgam) best\xc3\xa5ende af krystalliseret guld og kviks\xc3\xb8lv sm\xc3\xb8res p\xc3\xa5 den overflade, der skal forgyldes. Herefter fjernes kviks\xc3\xb8lvet ved fordampning med en bl\xc3\xb8d flamme (lue). Kviks\xc3\xb8lvet inddampes og kan recirkuleres.\n_START_SECTION_\nFremstilling af pasta\n_START_PARAGRAPH_\nGuld og kviks\xc3\xb8lv kan ikke legeres ved opvarmning, da kviks\xc3\xb8lvs kogepunkt (356,58\xc2\xba C) er lavere end guldets smeltepunkt (1064,18\xc2\xb0 C)._NEWLINE_24 karat guld fint granuleret bladguld st\xc3\xb8des ned i kviks\xc3\xb8lv i en morter i forholdet 1:8, til en homogen pasta. Dette foretages under vand for at minimere eksponeringen med kviks\xc3\xb8lvdampe. Processen kan fremskyndes, hvis der iblandes noget guld og kviks\xc3\xb8lv, der har v\xc3\xa6ret opbevaret sammen i en periode, hvorved det spontant har dannet krystaller._NEWLINE_Pastaen opvarmes til 290\xc2\xb0 C, og under den efterf\xc3\xb8lgende afk\xc3\xb8ling dannes krystaller, hvor 2 guldatomer binder sig til 3 kviks\xc3\xb8lvatomer. Disse krystaller vil flyde i det overskydende kviks\xc3\xb8lv. Dette presses ud af pastaen ved at omvride pastaen i et stykke vaskeskind.\n_START_SECTION_\nP\xc3\xa5f\xc3\xb8ring af pasta\n_START_PARAGRAPH_\nDen afrensede s\xc3\xb8lvoverflade p\xc3\xa5sm\xc3\xb8res pastaen med en lille spartel. Pastaen vil kunne bredes ud over s\xc3\xb8lvet.\n_START_SECTION_\nSelve lueforgyldningen\n_START_PARAGRAPH_\nGenstanden opvarmes j\xc3\xa6vnt og langsomt, og kviks\xc3\xb8lvet begynder at fordampe (L\xc3\x86S ADVARSEL). Guldet vil binde sig til s\xc3\xb8lvet ved, at en ganske lille m\xc3\xa6ngde kviks\xc3\xb8lv bliver tilbage og fungerer som bindemiddel.'